
asupra propunerii legislative privind modificarea şi completarea art.78 din Legea nr.19/2000 privind sistemul public de pensii şi alte drepturi de asigurări sociale

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă privind modificarea şi completarea art.78 din Legea nr.19/2000 privind sistemul public de pensii şi alte drepturi de asigurări sociale, trimisă cu adresa nr.570 din 25 februarie 2003.

La întocmirea prezentului raport, Comisia a avut în vedere avizul primit de la Consiliul Legislativ şi punctul de vedere al Guvernului.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale şi are ca obiect de reglementare majorarea punctajului pentru calculul pensiilor corespunzător stagiului care depăşeşte stagiul complet de cotizare, în acelaşi fel cu vechimea în serviciu realizată peste vechimea menţionată de lege în cazul magistraţilor şi a cadrelor militare, în cazul persoanelor care solicită stabilirea dreptului la pensii în baza Legii nr.19/2000 privind sistemul public de pensii şi alte drepturi de asigurări sociale
Comisia propune Plenului respingerea propunerii legislative deoarece Legea nr.19/2000 prevede, pe de o parte, unele penalităţi pentru pensia anticipată parţială în cazul stagiilor incomplete, dar şi bonusuri, pe de altă parte, pentru stagiile suplimentare efectuate până la decizia de pensionare. Formula de calcul a numărului de puncte este cea care adaugă punctaj pentru stagii de cotizare ce depăşesc vechimea standard de contribuţie în condiţiile împlinirii vârstei standard de pensionare.

La dezbaterea acestei propuneri legislative a participat ca invitat d-na Georgeta Jugănaru din partea Ministerului Muncii şi Solidarităţii Sociale.

La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 3 iunie 2003, Comisia propune respingerea acesteia cu 12 voturi pentru şi un vot împotrivă. 

Smaranda DOBRESCU

